钦定古今图书集成/明伦汇编/氏族典/第456卷 > 《凌迪知万姓统谱》 > 智玉成
## 钦定古今图书集成/明伦汇编/氏族典/第456卷 > 《凌迪知万姓统谱》 > 智玉成

按《万姓统谱》：“玉成，魏县人。嘉靖中嘉定县教谕。”

===智秉元===按《东阿县志》：“秉元，直隶元氏人，万历间任教谕。”

《智氏族谱后记》　　　　　　　明·智佑

予族智氏，世居元氏县南十五里北岩村茔中，有元
处士张君所作《族谱记》，又有山西行太仆卿顾君续
作《族谱记》，其间事理甚详。至成化二十二年，有堂兄
省祭官讳仁者，于旧碑族人止处，续书高祖笃以下
未有讳名者六辈于碑阴。今有同祖弟智供曰：“吾睹
族中子孙之繁，比于前而益盛，恐后日出入存亡之”
不一，或莫能究其宗派，乃与予言曰：“茔中虽有二谱，
前作止于元末，后作略于宗族。吾又欲另立碑以镌
吾族之宗派，始于高祖，下及曾孙，以接元碑之旧。请
兄为文以序其颠末。”予嘉其仗义疏财而笃于亲，遂
忘其固陋而作此文，故名《智氏之族谱后记》。予考于
史及二谱所述，又参于昔所传闻者，吾智氏之得姓，
始于荀首，乃晋臣荀林父之弟也。方智伯恃才，求地
于韩、赵、魏三家，吾祖讳果者，知其必有灭宗之患，遂
逃难以存宗祀。历汉而唐以至宋，皆为山西榆茨县
人，有坟曰“百亩围”，有村名曰“缵木。”高唐、碾子平之三
处，今名尚存，皆吾智氏之宗族也。宋以前宗族世次
皆不可考。迨宋金壬子年，吾祖始自榆茨县徙居北
范村，历居四世。有祖讳进者，又自北范徙居北岩村，
历祖广诚宽，值元末之乱。予闻先祖传言曰：“元至正
十七八年间，我太祖高皇帝起兵，削平僭伪，与群雄
争斗于南畿江湖左右，元顺帝坐视莫能制。但于滹
沱迤南，西抵太行，东至海岸，列营数十馀，名曰长围，
以御”南兵之北侵者。师久不召，馈饷不给，军士乏食，
遂剽掠于民，蓄积头畜既尽，至于食人。民畏其害，尽
皆登山涉水以逃难。有高祖讳审者，率二弟曰笃、曰
和及家口西走。时有元帅王保镇守山西及隘口处，
俱各守把，人不得度予。审祖以元进士素交识于保，
保乃容情得至山西寿阳等处居焉。因贫，“教授于彼，
以资家口之费。”后保北遁，山西亦乱，审祖遂率二弟
家口，又投乐平“四相公寨”，以避兵难。吾祖以硕儒居
寨，为寨人尊礼，以掌书命。弟和亦骁勇，为寨上头目，
家人赖以存活。迨太祖定鼎金陵，元主北遁沙漠，吾
祖归家复业，惟兄弟三人家口而已，其馀宗族百十
馀人，并不知其下落。迨洪武四年开科，审祖中三甲
进士，通五经，任翰林院编修，吾家遂以耕学相传科
第，代不乏人。今因供之请，遂从前碑止处，续“三祖”以
为始，下至曾孙凡八辈，皆详书其各人名目，妻室子
女之数，丝分缕析，脉络分明，尊卑不紊，观者一时而
即知其宗派之异同。如木寻其本而知枝叶之所出，
水濬其源而知注流之分别，使子孙有据，不至妄认
远祖，拜哭他人之墓矣。呜呼！支分派别，固子孙所当
知，祖宗功德，又子孙所当讲。故逃难以保宗祀于榆
茨者，果祖明智之功；避难以保宗祀于元氏者，审祖
艰辛之力也。此尢子孙之当知，乃并志之，以传不朽。

廖用贤《尚友录》。